Sak 11

Saksframlegg

**Tilpasninger for elgjakta 2018**

Det har kommet frem ønsker fra enkelte jaktlag, på møter og gjennom søknader, om justering på tildelt kvote for 2018. Dette gjelder både størrelse på kvote og fordeling på type dyr.

Det er en margin på 11 dyr på tildelingen fra kommunen, som ikke ligger inne i Viltlagets videre fordeling. Denne marginen kan brukes på enkeltjusteringer dersom årsmøtet ønsker det.

Tilbakemelding fra lagene er at det er en økende elgbestand, og at enkeltområder har en betydelig sterkere vekst enn andre områder. Det er i perioden 2015 – 2017 felt totalt 49 hunndyr og 57 hanndyr. Dersom en trekker fra antall felt kalv er forholdet 29 hunndyr og 46 hanndyr.

Vedtatt strategi i gjeldende bestandsplan er å ha et hanndyruttak på minimum 50 %.

Det er også vedtatt et kriteria om at lag som har skutt veldig små dyr etter søknad og kontroll kan tildeles nye dyr. Det må være grunnlag i lokal bestand for å tildele ekstra dyr. «Veldig små dyr» vil være ungdyr under 90 kg, og kalv under 40 kg., samt eldre «skrapdyr».

**Med bakgrunn i tilbakemeldingene som er kommet fram fra jaktlagene om elgbestanden ber styret om årsmøtets tilslutning til forslag til vedtak:**

*«Årsmøtet gir styret fullmakt til å gjennomføre enkeltjusteringer for uttak av elg etter søknad fra det enkelte jaktlag.*

*I tillegg til tidligere gitte kriterier kan det også gjøres forandringer i fordelingen mellom hunn- og hanndyr etter søknad fra det enkelte jaktlag.»*

Styret

Sak 10

Saksframlegg

**Revisjon av forvaltningsplan 2015 – 2019**

Behovet for å revidere bestandsplanen 2015 – 2019 har vært diskutert på flere møter i Viltlaget. Gjeldende bestandsplan skal etter planen revideres foran jaktåret 2020.

Det er kommet innspill på revisjon av planen foran jaktåret 2019.

Styret arbeider etter vedtatt bestandsplan og forbereder revisjon i god tid før jaktåret 2020. Styret viser til begrunnelsen i vedtatt bestandsplan for revidering:

«Ved fastsettelse av planperioden er det tatt hensyn til at vi i forvaltningen av elgstammen må ta i bruk nye avskytingsstrategier og modeller for å nå målene vi setter oss. Det vil være behov for å følge disse strategiene lojalt over noe tid for å få ønsket utvikling. Derfor har vi valgt en planperiode på 5 år; 2015 – 2019, planen skal likevel revideres midt i periode»

Planen ble revidert og godkjent på årsmøtet i 2017.

**Styret vil allikevel overlate til årsmøte å ta stilling til utarbeidelse av ny bestandsplan. Det legges derfor fram følgende to alternativer å ta stilling til:**

Alternativ a:

*«Gjeldende bestandsplan følges ut planperioden og ny bestandsplan vedtas før jakta 2020*.»

Alternativ b:

*«Arbeid med ny bestandsplan starter etter jakta 2018 og ny bestandsplan vedtas før jakta 2019.»*

Styret